Likumprojekts

**Grozījumi Energoefektivitātes likumā**

Izdarīt Energoefektivitātes likumā (Latvijas Vēstnesis, 2016, 52., 241. nr.; 2019, 86. nr.) šādus grozījumus:

1.Aizstāt 5. panta sestajā daļā vārdus "kuru pienākums atbilstoši šā likuma noteikumiem ir ieviest energopārvaldības sistēmu un kuras šo pienākumu ir izpildījušas" ar vārdiem "kuras ir ieviesušas energopārvaldības sistēmu".

2.  Papildināt 6. pantu ar desmito daļu šādā redakcijā:

"(10) Ja atbildīgā puse nav izstrādājusi energoefektivitātes uzlabošanas pasākumu plānu un normatīvajos aktos par energoefektivitātes pienākuma shēmu noteiktajos termiņos nav to iesniegusi atbildīgajā ministrijā, atbildīgā ministrija pieņem lēmumu par pienākumu atbildīgajai pusei triju mēnešu laikā nodrošināt minēto prasību izpildi."

3.  10. pantā:

papildināt otro daļu ar trešo teikumu šādā redakcijā:

"Uzņēmumu izslēdz no lielo uzņēmumu saraksta, ja tas neatbilst lielā uzņēmuma kritērijiem divos pārskata periodos pēc kārtas.";

papildināt pantu ar 4.1 daļu šādā redakcijā:

"(41) Ja 90 procenti (vai vairāk) no lielā uzņēmuma kopējā enerģijas patēriņa tiek patērēti ēkās un minētais patēriņš nav saistīts ar ražošanas procesu nodrošināšanu, energoauditu lielajos uzņēmumos ir tiesīgs veikt neatkarīgs eksperts ēku energoefektivitātes jomā atbilstoši prasībām, kas noteiktas normatīvajos aktos par ēku energoefektivitātes nodrošināšanu.";

aizstāt piektajā daļā vārdus "reizi četros gados" ar vārdiem "četru gadu laikā pēc dienas, kad apstiprināts iepriekšējais uzņēmuma energoaudita pārskats";

papildināt astoto daļu ar otro teikumu šādā redakcijā:

"Ja pirmā vai kārtējā energoaudita pārskatā ir norādīts tikai viens vai divi energoefektivitātes uzlabošanas pasākumi ar vislielāko novērtēto enerģijas ietaupījumu vai ekonomisko atdevi, lielais uzņēmums ievieš energoaudita pārskatā ieteiktos energoefektivitātes uzlabošanas pasākumus.";

papildināt pantu ar devīto, desmito, vienpadsmito, divpadsmito un trīspadsmito daļu šādā redakcijā:

"(9) Pienākums ziņot par ieviestajiem energoefektivitātes uzlabošanas pasākumiem un to rezultātā sasniegto enerģijas ietaupījumu lielajam uzņēmumam saglabājas:

1) četrus gadus no pirmā vai kārtējā energoaudita veikšanas;

2) no šā panta sestajā daļā minētās sertificētas energopārvaldības sistēmas ieviešanas dienas līdz atbilstošās sistēmas darbības beigām;

3) no šā panta sestajā daļā minētās sertificētas vides pārvaldības sistēmas papildināšanas dienas līdz atbilstošās sistēmas darbības beigām.

(10) Pienākums ziņot par ieviestajiem energoefektivitātes uzlabošanas pasākumiem un to rezultātā sasniegto enerģijas ietaupījumu un ziņošanas termiņš komersantam saglabājas arī tādā gadījumā, ja komersants ir zaudējis lielā uzņēmuma statusu.

(11) Ja lielais uzņēmums plāno vai uzsācis esošas ēkas pārbūvi, atjaunošanu vai esošas ēkas nojaukšanu un jaunas ēkas būvniecību un šajā ēkā tiek patērēti 90 (vai vairāk) procenti no lielā uzņēmuma kopējā enerģijas patēriņa, lielais uzņēmums šā panta piektajā daļā minēto pienākumu var izpildīt, iesniedzot atbildīgajai ministrijai:

1) līdz šā panta piektajā daļā noteiktajam termiņam – būvprojektā noteiktos ēkas energoefektivitātes rādītājus saskaņā ar normatīvajiem aktiem ēkas energoefektivitātes aprēķina metodes jomā;

2) 30 darbdienu laikā pēc būves nodošanas ekspluatācijā – informāciju, kad ēkas pagaidu energosertifikāts ir reģistrēts ēku energosertifikātu reģistrā.

(12) Lielais uzņēmums līdz šā panta vienpadsmitajā daļā minētā ēkas pagaidu energosertifikāta derīguma termiņa beigām ziņo atbildīgajai ministrijai par energoaudita veikšanu vai sertificētas energopārvaldības sistēmas ieviešanu.

(13) Ja lielais uzņēmums nav izpildījis šā panta piektās daļas prasības, atbildīgā ministrija pieņem lēmumu par pienākumu lielajam uzņēmumam sešu mēnešu laikā nodrošināt minēto likuma prasību izpildi."

4.  12. pantā:

izteikt pirmo un otro daļu šādā redakcijā:

"(1) Lielais elektroenerģijas patērētājs ir komersants, kura ikgadējais elektroenerģijas patēriņš pārsniedz 500 megavatstundas divos kalendāra gados pēc kārtas un kurš iekļauts lielo elektroenerģijas patērētāju sarakstā saskaņā ar šā panta trīspadsmito daļu. Minētais lielā elektroenerģijas patērētāja noteikšanas kritērijs neattiecas uz sadales sistēmas operatoriem, kuri ir saņēmuši licenci elektroenerģijas sadalei Sabiedrisko pakalpojumu regulēšanas komisijā un ir iekļauti sadales sistēmas operatoru licenču sarakstā, un uz dzīvojamo namu pārvaldniekiem, kuri ir reģistrējušies būvniecības informācijas sistēmas dzīvojamo māju pārvaldnieku reģistrā.

(2) Komersantam, kas ir iekļauts lielo elektroenerģijas patērētāju sarakstā saskaņā ar šā panta trīspadsmito daļu, ir pienākums gada laikā pēc iekļaušanas minētajā sarakstā ieviest un uzturēt sertificētu energopārvaldības sistēmu atbilstoši standartam, aptverot vismaz 90 procentus no lielā elektroenerģijas patērētāja kopējā enerģijas galapatēriņa un nodrošinot enerģijas patēriņa izvērtēšanas procesa atbilstību šā likuma 9. panta pirmās un otrās daļas nosacījumiem.";

izteikt piekto daļu šādā redakcijā:

"(5) Šā panta otrās un trešās daļas prasības neattiecas uz komersantu, kas kļuvis par lielo elektroenerģijas patērētāju saskaņā ar šā panta pirmo daļu un līdz nākamā gada 1. decembrim ir veicis pirmo energoauditu, un turpmāk regulāri nodrošina kārtējo energoauditu četru gadu laikā pēc dienas, kad apstiprināts iepriekšējais uzņēmuma energoaudita pārskats.";

papildināt pantu ar 6.1, 6.2, 6.3 un 6.4 daļu šādā redakcijā:

"(61) Ja lielais elektroenerģijas patērētājs plāno vai ir uzsācis esošas ēkas pārbūvi, atjaunošanu vai esošas ēkas nojaukšanu un jaunas ēkas būvniecību un šajā ēkā tiek patērēti 90 (vai vairāk) procenti no lielā elektroenerģijas patērētāja kopējā enerģijas patēriņa, lielais elektroenerģijas patērētājs šā panta otrajā daļā minēto pienākumu var izpildīt, iesniedzot atbildīgajai ministrijai:

1) līdz šā panta otrajā daļā noteiktajam termiņam – būvprojektā noteiktos ēkas energoefektivitātes rādītājus saskaņā ar normatīvajiem aktiem ēkas energoefektivitātes aprēķina metodes jomā;

2) 30 darbdienu laikā pēc būves nodošanas ekspluatācijā – informāciju, kad ēkas pagaidu energosertifikāts ir reģistrēts ēku energosertifikātu reģistrā.

(62) Lielais elektroenerģijas patērētājs līdz šā panta 6.1 daļā minētā ēkas pagaidu energosertifikāta derīguma termiņa beigām ziņo atbildīgajai ministrijai par sertificētas energopārvaldības sistēmas ieviešanu vai pirmā energoaudita veikšanu.

(63) Ja komersants ir veicis šā panta piektajā daļā minēto pirmo energoauditu un līdz nākamā energoaudita veikšanas termiņam  kādā no turpmākajiem četriem gadiem zaudējis lielā elektroenerģijas patērētāja statusu, bet kādā no gadiem pirms  nākamā energoaudita veikšanas termiņa iestāšanās atkal atbilst šā panta pirmajā daļā minētajam kritērijam, energoaudita veikšanas termiņš nosakāms, ņemot vērā pirmā energoaudita pārskata apstiprināšanas dienu, bet ne ilgāk kā četrus gadus pēc pirmā energoaudita veikšanas.

(64) Ja komersants ir ieviesis šā panta otrajā daļā minēto sistēmu vai papildinājis šā panta trešajā daļā minēto sistēmu un līdz nākamās attiecīgās sistēmas ieviešanas termiņam kādā no turpmākajiem gadiem ir zaudējis lielā elektroenerģijas patērētāja statusu, bet kādā no gadiem pirms pienākuma termiņa iestāšanās atkal atbilst šā panta pirmajā daļā minētajam kritērijam un vēlas atjaunot šā panta otrajā daļā minēto sistēmu vai papildināto šā panta trešajā daļā minēto sistēmu, komersants rīkojas atbilstoši sertificētas vides vai energopārvaldības sistēmas ieviešanas prasībām vai citiem normatīvajiem aktiem energoefektivitātes jomā.";

izteikt septīto daļu šādā redakcijā:

"(7) Lielais elektroenerģijas patērētājs energopārvaldības sistēmas vai papildinātās vides pārvaldības sistēmas ietvaros vai atbilstoši veiktā energoaudita ieteikumiem ievieš vismaz trīs tajā ieteiktos energoefektivitātes uzlabošanas pasākumus ar vislielāko novērtēto enerģijas ietaupījumu vai ekonomisko atdevi. Ja pirmā vai kārtējā energoaudita pārskatā vai energopārvaldības sistēmas vai papildinātās vides pārvaldības sistēmas ietvaros ir norādīts viens vai divi energoefektivitātes uzlabošanas pasākumi ar vislielāko novērtēto enerģijas ietaupījumu vai ekonomisko atdevi, lielais elektroenerģijas patērētājs ievieš norādītos energoefektivitātes uzlabošanas pasākumus.";

izteikt devīto daļu šādā redakcijā:

"(9) Sistēmas operatoram ir pienākums katru gadu nodrošināt atbildīgo ministriju ar to sistēmas lietotāju elektroenerģijas patēriņa datiem, kuru gada elektroenerģijas patēriņš pārsniedz 500 megavatstundas.";

papildināt pantu ar 9.1 daļu šādā redakcijā:

"(91) Komersants, kurš saskaņā ar sistēmas operatoru sniegtajiem sistēmas lietotāju ikgadējiem elektroenerģijas patēriņa datiem ir lielais elektroenerģijas patērētājs, bet kura paša izlietotās elektroenerģijas apjoms ir mazāks par 500 megavatstundām, katru gadu līdz 1. martam iesniedz atbildīgajai ministrijai uzņēmuma energoauditora vai neatkarīga eksperta ēku energoefektivitātes jomā apstiprinātu uzņēmuma elektroenerģijas patēriņa bilanci, kas parāda katram apakšlietotājam nodotās elektroenerģijas patēriņu un paša uzņēmuma elektroenerģijas patēriņu. Citiem lietotājiem nodotās elektroenerģijas apjomu sistēmas lietotājs uzskaita ar elektroenerģijas uzskaites iekārtām, kā arī šo apjomu var apliecināt trešā puse, pamatojoties uz attiecīgu rēķinu informāciju.";

papildināt pantu ar vienpadsmito, divpadsmito un trīspadsmito daļu šādā redakcijā:

"(11) Pienākums ziņot lielajam elektroenerģijas patērētājam saglabājas:

1) četrus gadus pēc pirmā vai kārtējā energoaudita veikšanas;

2) no šā panta otrajā daļā minētās sertificētas energopārvaldības sistēmas ieviešanas dienas līdz atbilstošās sistēmas darbības beigām;

3) no šā panta trešajā daļā minētās sertificētas vides pārvaldības sistēmas papildināšanas dienas līdz atbilstošās sistēmas darbības beigām.

(12) Pienākums ziņot par ieviestajiem energoefektivitātes uzlabošanas pasākumiem un to rezultātā sasniegto enerģijas ietaupījumu un ziņošanas termiņš komersantam saglabājas arī tādā gadījumā, ja komersants ir zaudējis lielā elektroenerģijas patērētāja statusu.

(13) Atbildīgā ministrija katru gadu līdz 1. aprīlim izveido un publicē savā tīmekļvietnē lielo elektroenerģijas patērētāju sarakstu, pamatojoties uz elektroenerģijas sistēmas operatora sniegtajiem datiem par sistēmas lietotājiem, kuru gada elektroenerģijas patēriņš pārsniedz 500 megavatstundas, un komersanta sniegto informāciju par elektroenerģijas patēriņu atbilstoši šā panta 9.1 daļas nosacījumiem, tostarp par savu apakšlietotāju, kurš atbilst šā panta pirmajā daļā minētajiem kritērijiem. Uzņēmums tiek izslēgts no lielo elektroenerģijas patērētāju saraksta, ja tas neatbilst lielā elektroenerģijas patērētāja kritērijiem divos kalendāra gados pēc kārtas."

5. Izteikt 13. panta otro daļu šādā redakcijā:

"(2) Energoefektivitātes nodevu maksā lielais elektroenerģijas patērētājs, kurš nav izpildījis šā likuma 10. panta piektajā, sestajā un septītajā daļā vai 12. panta otrajā, trešajā un piektajā daļā minētos pienākumus."

6. Izteikt 15. panta otro daļu šādā redakcijā:

"(2) Energoefektivitātes monitoringa sistēmas mērķis ir apkopot un sistematizēt informāciju par visiem energoefektivitātes uzlabošanas pasākumiem, kas veikti, izmantojot šā panta ceturtajā daļā minētos atbalsta veidus, un to rezultātiem, kā arī jebkuru citu ar energoefektivitātes uzlabošanu saistītu informāciju, un aprēķināt iegūtos enerģijas ietaupījumus, lai sekotu valsts enerģijas ietaupījuma indikatīvā mērķa vai citu energoefektivitātes mērķu sasniegšanas gaitai un Nacionālā enerģētikas un klimata plāna izpildei."

7. Izslēgt 16. panta piekto daļu un 17. pantu.

8. Izteikt pārejas noteikumu 10.4 punktu šādā redakcijā:

"10.4 Šā likuma pārejas noteikumu 10.1 un 10.3 punktā minēto komercdarbības atbalstu lielajam elektroenerģijas patērētājam piešķir Ekonomikas ministrija kā *de minimis* atbalstu, ievērojot Komisijas 2013. gada 18. decembra regulas (ES) Nr. 1407/2013 par Līguma par Eiropas Savienības darbību 107. un 108. panta piemērošanu *de minimis* atbalstam, Komisijas 2013. gada 18. decembra regulas (ES) Nr. 1408/2013 par Līguma par Eiropas Savienības darbību 107. un 108. panta piemērošanu *de minimis* atbalstam lauksaimniecības nozarē, Komisijas 2014. gada 27. jūnija regulas (ES) Nr. 717/2014 par Līguma par Eiropas Savienības darbību 107. un 108. panta piemērošanu *de minimis* atbalstam zvejniecības un akvakultūras nozarē, Komisijas 2012. gada 25. aprīļa regulas (ES) Nr. 360/2012 par Līguma par Eiropas Savienības darbību 107. un 108. panta piemērošanu *de minimis* atbalstam, ko piešķir uzņēmumiem, kuri sniedz pakalpojumus ar vispārēju tautsaimniecisku nozīmi, un normatīvo aktu nosacījumus par *de minimis* atbalsta uzskaites un piešķiršanas kārtību."

Ekonomikas ministra vietā –

iekšlietu ministrs

S. Ģirģens